CELEX: 32006R0110
Language: sk
Date: 2006-01-23
Title: Nariadenie Komisie (ES) č. 110/2006 z  23. januára 2006  o prechodných opatreniach týkajúcich sa vývozných licencií na vývoz olivového oleja zo Spoločenstva do tretích krajín

24.1.2006   
            
            
               SK
            
            
               Úradný vestník Európskej únie
            
            
               L 19/3
            
         
      NARIADENIE KOMISIE (ES) č. 110/2006
   z 23. januára 2006
   o prechodných opatreniach týkajúcich sa vývozných licencií na vývoz olivového oleja zo Spoločenstva do tretích krajín
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 865/2004 z 29. apríla 2004 o spoločnej organizácii trhu s olivovým olejom a stolovými olivami, ktorým sa mení a dopĺňa nariadenie (EHS) č. 827/68 (1), a najmä na jeho článok 24 ods. 2,
   keďže:
   
               (1)
            
            
               Nariadením Komisie (ES) č. 1345/2005 zo 16. augusta 2005, ktorým sa stanovujú podrobné pravidlá na uplatňovanie systému dovozných licencií v odvetví olivového oleja (2), sa s platnosťou od 1. novembra 2005 zrušilo nariadenie Komisie (ES) č. 2543/95 z 30. októbra 1995 stanovujúce osobitné podrobné pravidlá uplatňovania režimu vývozných licencií pre olivový olej (3).
            
         
               (2)
            
            
               Niektoré licencie, ktoré boli vydané v súlade s článkom 1 nariadenia (ES) č. 2543/95 a platia aj po 1. novembri 2005, sa využili iba čiastočne alebo sa nevyužili vôbec. Záväzky súvisiace s týmito licenciami sa musia dodržiavať, pretože v opačnom prípade by zložená zábezpeka prepadla. Avšak vzhľadom na to, že tieto záväzky sa stali bezpredmetnými, malo by sa umožniť ich zrušenie a uvoľnenie zložených zábezpek.
            
         
               (3)
            
            
               Opatrenia ustanovené v tomto nariadení sú v súlade so stanoviskom Riadiaceho výboru pre olivový olej a stolové olivy,
            
         PRIJALA TOTO NARIADENIE
   Článok 1
   Pokiaľ ide o vývozné licencie vydané na základe nariadenia (ES) č. 2543/95, zložené zábezpeky sa uvoľnia na žiadosť zainteresovaných strán pod podmienkou, že:
   
               —
            
            
               licencie boli k 1. novembru 2005 ešte stále platné,
            
         
               —
            
            
               licencie boli k tomuto dátumu využité iba čiastočne alebo neboli využité vôbec.
            
         Článok 2
   Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. novembra 2005.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. januára 2006
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. EÚ L 161, 30.4.2004, s. 97.
   
      (2)  Ú. v. EÚ L 212, 17.8.2005, s. 13.
   
      (3)  Ú. v. ES L 260, 31.10.1995, s. 33. Nariadenie naposledy zmenené a doplnené nariadením (ES) č. 406/2004 (Ú. v. EÚ L 67, 5.3.2004, s. 10).